AaB afholdt her til aften den årlige ordinære generalforsamling. Helt som ventet skulle der nye ansigter ind i bestyrelsen, og det kom der også. Bestyrelsen går nemlig fra at være seks til otte. Ind kom Jan Peters, medejeren af det tyske firma SSE22, som for nyligt købte sig ind i AaB. Mere overraskende får den tidligere Premier League-spiller Thomas Hitzlsperger også en plads ved bordet. Ud fra generalforsamlingens dagsorden fremgik det ellers, at hans plads var reserveret til Ole Kappmeier fra SSE22. Foruden de to tyskere består AaB's nye bestyrelse af Niels David Nielsen, der blev valgt som bestyrelsesformand, næstformanden Kim Jacobsen, Mads Peter Veiby, Jørgen Raguse samt Claus Fallenborg og Henrik Hagbarth, der var genvalgt på mandat af moderklubben. Anders Bjørnstrup Bech udtrådte af bestyrelsen. AaB havde sidste år et underskud på 15,8 millioner kroner efter skat. I øjeblikket er de at finde på sidstepladsen i Superligaen, og klubben har syv point op til AC Horsens, der ligger på den rigtige side af nedrykningsstregen.
Niels David Nielsen fortsætter som bestyrelsesformand.